《送奉祠王良佐奔讣还兖城》
元代·丁鹤年

兖为礼义乡，自昔多名士。佐也游夏徒，力学能崛起。

三冬文史富才华，万言入对天王家。骑蟾秋折广寒桂，走马春看长安花。

承恩筮仕御史府，风生台阁膺佥举。雅知严敬授祠官，奉礼山川来大楚。

祠宫清暇日有馀，焚香危坐读父书。门外犹维桓典马，釜中屡出莱芜鱼。

嗟予老病衡茅下，时人弃置如土苴。多公高义数相过，茅塞心胸赖陶泻。

霜风一夜吹庭闱，椿萱并瘁色养违。再拜天颜零涕出，千里看云匍匐归。

佳城已卜牛眠地，屏立泰山带围泗。种松畚土展孝诚，傍水依山砺仁知。

知明仁熟政乃攻，终丧还谒蓬莱宫。致君尧舜付公等，伫令四海回淳风。

五风十雨年屡丰，吾何幸为田舍翁。

作者简介：元末明初诗人、养生家，京城老字号“鹤年堂”创始人。 诗人，有《丁鹤年集》传世。 著名孝子，为明初十大孝子之一。以73岁高龄为母守灵达17载，直到90岁去世。《四库全书》中收录的《丁孝子传》和《丁孝子诗》即是他的事迹。诗开篇赞曰：“丁鹤年精诚之心上达九天，丁鹤年精诚之心下达九泉。”